የፈረንሣይ ኩባንያ በ50 ሚሊዮን ዶላር 60 ሺሕ ቶን ብቅል የሚያመርት ፋብሪካ ለመትከል ተስማማ
ሱፍሌ የተባለው ታዋቂ የፈረንሣይ ኩባንያ በኢትዮጵያ 60 ሺሕ ቶን ብቅል የማምረት አቅም ያለው ፋብሪካ በ50 ሚሊዮን ዶላር ፋብሪካ ለመትከል የመሬት ሊዝ ስምምነት ፈረመ፡፡ ፋብሪካው በአንድ ዓመት ውስጥ ተገንብቶ ሥራ እንደሚጀምር ይጠበቃል፡፡ ማልቲየረስ ሱፍሌ ኩባንያ በገብስ፣ በስንዴና በጥራጥሬ እህሎች አምራችነት የሚታወቅ የቤተሰብ ኩባንያ ሲሆን፣ ወደ ኢትዮጵያ በመምጣት የብቅል ፋብሪካ ለመገንባት የተስማማ ሁለተኛው የአውሮፓ ኩባንያ ሆኗል፡፡ ረቡዕ ሰኔ 6 ቀን 2010 ዓ.ም. በተካሄደ ሥነ ሥርዓት ሱፍሌ ኩባንያ ከኢንዱስትሪ ፓርኮች ልማት ኮርፖሬሽን፣ ከኢትዮጵያ ኢንቨስትመንት ኮሚሽን፣ እንዲሁም ከግብርና ትራንስፎርሜሽን ኤጀንሲ ጋር የጋራ ስምምነት ፈጽሟል፡፡ በስምምነቱ ወቅት የኩባንያው ዋና ሥራ አስፈጻሚ ክርስቶፍ ፓስላንድ ለሪፖርተር እንደገለጹት፣ ኩባንያው በመጀመርያው ምዕራፍ ከሚገነባው የብቅል ፋብሪካ በተጨማሪ አቅሙን በእጥፍ በማሳደግ በዓመት እስከ 120 ሺሕ ቶን ብቅል ማምረት የሚችልበት አቅም አለው፡፡ ይሁንና ይህንን ለማድረግ የገበያው ሁኔታ ወሳኝ መሆኑን ዋና ሥራ አስፈጻሚው አስታውቀዋል፡፡ የብቅል ፋብሪካው እየተገነባ በሚገኘውና በአንድ ዓመት ጊዜ ውስጥ እንደሚጠናቀቅ በሚጠበቀው በቦሌ ለሚ ሁለት ኢንዱስትሪ ፓርክ ውስጥ እንደሚገነባ ሲገለጽ፣ ብቅል ማምረቻውም በዚህ ጊዜ ውስጥ ተገንብቶ ወደ ሥራ ይገባል ተብሏል፡፡ ይሁንና በዚህ ጊዜ ውስጥ ፋብሪካውን ገንብቶ ሥራ ማስጀመርም ሆነ ከ20 ሺሕ እስከ 25 ሺሕ ከሚደርሱ ገበሬዎች ጋር በገብስ አቅርቦት ረገድ አብሮ መሥራት ፈታኝ ሊሆን እንደሚችል ሳይጠቅሱ አላለፉም፡፡ ይህም ቢባል ግን ኢትዮጵያ በዓመት እስከ ሁለት ሚሊዮን ቶን የሚገመት ገብስ የምታመርት መሆኗ ለኩባንያቸው ተመራጭ እንዳደረጋት ፓስላንድ ገልጸዋል፡፡ በአፍሪካ ይህን ያህል ገብስ የሚያመርት አገር እንደሌለ በመግለጽም፣ የኢትዮጵያ ሰፊ አቅም ብሎም በቢራ ኢንዱስትሪው ውስጥ የሚታየው ከፍተኛ ፍላጎት ለኩባንያው የወደፊት የማስፋፊያ ፕሮጀክት ጭምር ተስፋ እንደሚሰጥ አስታውቀዋል፡፡ ኢትዮጵያ ከዚህ ቀደም የቢራ ገብስም ሆነ ብቅል ከውጭ ታስገባ እንደነበር ለሪፖርተር የገለጹት የግብርና ትራንስፎርሜሽን ኤጀንሲ ዋና ሥራ አስፈጻሚ ካሊድ ቦምባ (ዶ/ር)፣ በአሁኑ ወቅት ከውጭ የሚገባ የቢራ ገብስ እንደሌለና አገሪቱን በገብስ ምርት ራሷን እንደቻለች ገልጸዋል፡፡ የአሰላ ብቅል ፋብሪካን ጨምሮ የጎንደር ብቅል ፋብሪካ፣ ሐይኒከን ቢራና ዲያጆ ቢራ ፋብሪካዎች ከብቅል አምራች ገበሬዎች ምርት በብዛት መግዛት እንደቻሉም ጠቁመዋል፡፡ ይሁንና አሁንም ድረስ ከፍተኛ መጠን ያለው ብቅል ከውጭ እንደሚገባ፣ ይህም የሆነው የብቅል ፋብሪካዎች በሚፈለገው ደረጃ ስለማያመርቱ፣ ያሉትም ፋብሪካዎች አቅም ካለው ፍላጎት አኳያ አነስተኛ በመሆኑ ምክንያት ከውጭ እንደሚገባ አብራርተዋል፡፡ መረጃዎች እንደሚጠቁሙት የቢራ ፋብሪካዎች ከሚያስፈልጋቸው የብቅል ምርት ውስጥ ከ70 በመቶ ያላነሰውን ከውጭ ያስገባሉ፡፡ ካለፉት አምስት ዓመታት ወዲህ ከገበሬዎች ጋር አብሮ በመሥራት የቢራ ገብስ በሰፊው በአገር ውስጥ እንዲመረት ሲሠራ መቆየቱን ያስታወቀው የግብርና ትራንስፎርሜሽን ኤጀንሲ፣ በብቅል ምርት ረገድም የንግድ ትልመ ሐሳብ በመንደፍና ስትራቴጂ በመቅረፅ ሲንቀሳቀስ መቆየቱን ዋና ሥራ አስፈጻሚው ተናግረዋል፡፡ በዓለም ዙሪያ በብቅል አምራችነት የሚታወቁ ኩባንያዎችን ሲያነጋግር ቆይቶ፣ ከሱፍሌ ጋር በመነጋገርና በማሳመን ወደ ኢትዮጵያ እንዲመጣ ማግባባቱን የገለጹት ዋና ሥራ አስፈጻሚ ካሊድ፣ ባለፈው ዓመትም ከቤልጂየም ኩባንያ ጋር ስምምነት መደረጉን አስታውሰዋል፡፡ በወቅቱ በተደረገው ስምምነት መሠረት ቡርማርት የተሰኘው ኩባንያ በደብረ ብርሃን በሚገነባው ኢንዱስትሪ ፓርክ ውስጥ በ15 ሔክታር ላይ እንደሚተከል የሚጠበቅ ሲሆን፣ የ60 ሚሊዮን ዶላር የብቅል ፋብሪካ ግንባታ ሥራ እንዲካሄድ ስምምነት ተደርጓል፡፡ የኢንዱስትሪ ፓርኮች ልማት ኮርፖሬሽን አዲሷ ዋና ሥራ አስፈጻሚ ወ/ት ሌሊሴ ነሜ፣ የቦሌ ለሚ ሁለት የኢንዱስትሪ ፓርክ ግንባታ በአንድ ዓመት ውስጥ እንደሚጠናቀቅ ገልጸው፣ በአሁኑ ወቅትም በፓርኩ የመሬት ሥራዎች መጠናቀቃቸውን አስረድተዋል፡፡ የኢትዮጵያ ኢንቨስትመንት ኮሚሽነር በላቸው መኩሪያ (ዶ/ር) ኮሚሽኑ የሚመለከታቸውን የመንግሥት መሥሪያ ቤቶች በማስተባበር ለፕሮጀክቱ ግንባታ ድጋፍ እንደሚያደርግና ለዚህም ግዴታዎች መግባቱን አስታውሰው፣ ሱፍሌም ፕሮጀክቱን በታቀደው ጊዜ ውስጥ ገንብቶ ሥራ ለማስጀመር ግዴታ መግባቱን ገልጸዋል፡፡ 